Forslag til RÅDETS FORORDNING om ændring af forordning (EF) nr. 2793/1999 for så vidt angår tilpasningen af toldkontingentet for vin

(forelagt af Kommissionen)

BEGRUNDELSE

Kommissionen har forelagt et forslag til Rådet med henblik på at ændre bilag X til aftalen om handel, udvikling og samarbejde mellem Fællesskabet og Sydafrika. Da ændringen kræver en ændring af mængden af et toldkontingent, der åbnes ved forordning (EF) nr. 2793/1999, er det nødvendigt at ændre denne forordning tilsvarende. Det er formålet med dette forslag.

Forslag til RÅDETS FORORDNING om ændring af forordning (EF) nr. 2793/1999 for så vidt angår tilpasningen af toldkontingentet for vin

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Ved Rådets afgørelse 1999/753/EF af 29. juli 1999 om midlertidig anvendelse af aftalen om handel, udvikling og samarbejde mellem Fællesskabet og dets medlemsstater, på den ene side, og Republikken Sydafrika, på den anden side [1], er aftalen (i det følgende benævnt "aftalen") blevet vedtaget. Den træder i kraft midlertidigt den 1. januar 2000.

[1] EFT L 311 af 4.12.1999, s. 1.

(2) Bilag X til aftalen indeholder en brevveksling mellem Det Europæiske Fællesskab og Republikken Sydafrika, som indeholder bestemmelser om et årligt toldfrit toldkontingent på 32 millioner liter sydafrikansk vin importeret i flasker. Artikel 8 i Rådets forordning (EF) nr. 2793/1999 af 17. december 1999 om visse procedurer for anvendelse af aftalen mellem Det Europæiske Fællesskab og Republikken Sydafrika om handel, udvikling og samarbejde [2], fastsættes det, at dette toldkontingent for vin først åbnes, når aftalen mellem Det Europæiske Fællesskab og Republikken Sydafrika om vin træder i kraft.

[2] EFT L 337 af 30.12.1999, s. 29. Forordningen som ændret senest ved forordning (EF) nr. 1747/2000 (EFT L 200 af 8.8.2000, s. 25).

(3) Rådet har på Fællesskabets vegne godkendt en aftale om handel med vin, der træder i kraft den 1. januar 2002. Rådet har endvidere godkendt en aftale i form af brevveksling, der ændre toldkontingentmængden for vin importeret i flasker, indeholdt i bilag X til aftalen om handel, udvikling og samarbejde.

(4) Forordning (EF) nr. 2793/1999 bør derfor ændres. Rådet bør imidlertid have mulighed for eventuelt at genoverveje de herved fastsatte årlige mængder i tilfælde af, at aftalerne mellem Det Europæiske Fællesskab og Republikken Sydafrika vedrørende vin og spiritus træder ud af kraft, og at disse aftaler ikke bliver godkendt under den procedure i Sydafrikas parlament, som de sydafrikanske myndigheder gav meddelelse om i skrivelse af 7. december 2001 til Det Europæiske Fællesskab -

UDSTEDT FØLGENDE FORORDNING:

Artikel 1

Der foretages følgende ændringer i bilaget til forordning (EF) nr. 2793/1999:

I femte kolonne under titlen "Årlig toldkontingentmængde, og årlig vækstfaktor" ud for løbenr. 09.1825 erstattes mængden med følgende:

"35 300 000 liter

(agf 3%) (4).

(4) Fra 2002 til 2011 forhøjes den årlige basiskontingentmængde hvert år med en fast mængde på 6 720 000 liter. Den årlige vækstfaktor finder fra 2003 kun anvendelse på basiskontingentmængden på 35 300 000 liter."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINGSOVERSIGT

De finansielle konsekvenser af dette forslag er nøjagtigt de samme som dem, der er anført i forslaget til Rådets afgørelse om indgåelse af en aftale mellem Det Europæiske Fællesskab og Sydafrika.